V. Veteška: (2004-09-08):
pristúpime k prvému čítaniu o vládnom návrhu zákona, ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov . Vládny návrh zákona ste dostali ako tlač č. 830. Návrh na jeho pridelenie na prerokovanie výborom máte v rozhodnutí č. 849. Vládny návrh zákona predloží podpredseda vlády a minister hospodárstva pán Pavol Rusko. Máte slovo. P. Rusko, podpredseda vlády a minister hospodárstva SR: Ďakujem pekne, pán predsedajúci, len na margo toho, prečo som nevystúpil a už som sa naučil, že niektoré veci je potrebné diskutovať na úrovni a fóre tomu zodpovedajúcemu, takže pánovi poslancovi budem odpovedať v rámci výboru a komunikácie s ním. Na margo toho zákona a všetkých troch zákonov chcem podotknúť, že nielen poslanci pracovali, ale aj ministerstvo, a dosť intenzívne. Vážený pán predseda, vážené pani poslankyne, vážení páni poslanci, dovoľte mi z poverenia vlády Slovenskej republiky odôvodniť v poradí už tretiu novelu zákona o regulácii sieťových odvetví. Hlavným dôvodom na predloženie návrhu novely tohto zákona je to, že po nadobúdaní účinnosti č. 276/2001 Z. z. o regulácii sieťových odvetví Európska únia v roku 2003 prijala tri nové smernice, ktoré sa týkajú pravidiel trhu s elektrinou a plynom a regulácie v sieťových odvetviach a ktoré je nutné vzhľadom na vstup Slovenskej republiky do Európskej únie transponovať do právneho poriadku Slovenskej republiky. Ide konkrétne o transpozíciu týchto smerníc Európskej únie: č. 2003/54, č. 2003/55 a č. 90/377. Zároveň bolo potrebné v tejto novele zákona upraviť aj inštitucionálne zabezpečenie práv a povinností, ktoré pre Slovenskú republiku vyplynuli z nariadení Európskeho parlamentu a Rady EÚ č. 2003/1228. Okrem už uvedenej potreby zapracovať do právneho poriadku Slovenskej republiky uvedenú legislatívu, zámerom navrhovanej novely zákona o regulácii v sieťových odvetviach je riešiť tie nedostatky v právnej úprave rozhodovania a činnosti Úradu pre reguláciu sieťových odvetví, na ktoré poukázala doterajšia prax pri aplikácii zákona, zvýšiť transparentnosť a objektívnosť v rozhodovaní úradu najmä zavedením možností uplatňovania opravných prostriedkov v prípade nezákonného rozhodnutia regulačného úradu, zosúladiť kompetencie regulačného úradu zodpovedného za vecnú a cenovú reguláciu v oblasti energetiky a ministerstva hospodárstva, ktoré je zodpovedné za výkon štátnej správy v oblasti energetiky a za uplatňovanie energetickej politiky štátu. Okrem rozhodovania o vydaní, zmene alebo odňatí povolenia na vykonávanie regulovaných činností a cenovej regulácie v elektrine, plyne, v teple (do 1. 1. 2008) vo vodohospodárskych službách, vo verejných vodovodoch a vo verejnej kanalizácii bude regulačný úrad podľa navrhovanej novely zákona rozhodovať aj o sporoch o prístupe do sústavy a siete a o pravidlách a postupoch pri udeľovaní kapacít prenosovej sústavy elektrickej a prepravnej sústavy plynu. Ďalej bude navrhovať pravidlá na fungovanie trhu s elektrinou, plynom a teplom, určovať mechanizmy kompenzačných systémov a výšku poplatkov za cezhraničný prenos elektriny, spolupracovať s ostatnými regulačnými úradmi v Európskej únii a ukladať pokuty a iné sankcie za prerušenie povinnosti regulovaných subjektov. Všetky uvedené kompenzácie regulačného úradu vyplývajú z vyššie uvedených smerníc. Predložený návrh zákona bol vypracovaný tak, že zároveň bol koordinovaný z hľadiska vecného, inštitucionálneho i kompetenčného s návrhom  nového zákona o energetike a s návrhom nového zákona o tepelnej energetike, ktoré sa na rokovanie orgánov Národnej rady predkladajú súčasne s týmto návrhom zákona. Rád by som zdôraznil, že táto trojica zákonov bola s najväčšou pravdepodobnosťou najťažšia, aká sa za posledné roky na ministerstve hospodárstva pripravovala. Že sme to zvládli v takom rekordne krátkom čase, to je naozaj zásluha ľudí, ktorí nielen v Národnej rade, ale aj na ministerstve sa tomuto zákonu venovali. Prišlo množstvo pozmeňujúcich návrhov, celé mesiace sa rokovalo a predkladaný návrh je rozumným kompromisom všetkých zainteresovaných inštitúcií. Preto vás žiadam o jeho podporu pri prerokúvaní a postúpení do druhého čítania. Ďakujem pekne.